Staatskaping: ‘Ramaphosa weerspreek homself’Adjunkpresident Cyril Ramaphosa (Foto: GCIS) Die burgerregte-organisasie AfriForum het bekend gemaak dat adjunkpresident Cyril Ramaphosa AfriForum se gesamentlike hofaansoek in die konstitusionele hof teenstaan. Dít volg nadat AfriForum, die Quaker Vredesentrum en die F.W. de Klerk Stigting op 8 Junie vanjaar ’n aansoek in die konstitusionele hof gebring het om ’n bevel te bekom om Ramaphosa te las om ’n kommissie van ondersoek in die lewe te roep om bewerings van staatskaping te ondersoek. Die aansoek is teen Ramaphosa, president Jacob Zuma en die Suid-Afrikaanse regering gebring. Al drie respondente het die aansoek teengestaan. “Ramaphosa se onlangse uitlatings in die media dat hy die aanstelling van ’n kommissie van ondersoek goedkeur, is teenstrydig met sy teenkanting van AfriForum se aansoek. Die aansoek het juis ten doel om hom te bemagtig om dié kommissie saam te stel,” het Monique Taute, hoof van AfriForum se teenkorrupsie-eenheid gesê. AfriForum gaan voort met die regsproses en meen dat Ramaphosa nie die aansoek sou teenstaan as hy ernstig oor ’n kommissie van ondersoek was nie.